DA Den Europæiske Unions Tidende CE 88/62

(2004/C 88 E/0068)

SKRIFTLIG FORESPØRGSEL E-2091/03

af Paulo Casaca (PSE) til Kommissionen

(24. juni 2003)

Om: Regler for udregning af hjælp til tropiske produkter fra AVS-landene

Jeg har fra den centrale organisation af eksporterende producenter af bananer og ananas i Elfenbenskysten modtaget en kopi af en skrivelse sendt til Kommissionen, dateret 28. maj 2003. For Elfenbenskysten, som for samtlige AVS-lande, der eksporterer disse frugter, er der tale om en væsentlig virksomhed, lige som det er væsentligt, at der findes klare, objektive og retfærdige regler fra de europæiske institutioners side, for så vidt gælder importen fra disse lande. Det er derfor med den yderste beklemthed, jeg i min egenskab af næstformand for Budgetkontroludvalget læste den omtalte skrivelse.

Kan Kommissionen udarbejde en rapport, som fyldestgørende gør rede for situationen omkring hjælp til og pålæggelse af toldafgifter i Europa på disse tropiske frugter, og som påpeger eventuelle mangelfuldheder, og hvordan man kan afhjælpe dem?

Kan Kommissionen garantere, at denne rapport vil foreligge til parlamentarisk vurdering i forbindelse med decharge-proceduren for gennemførelsen af 2002-budgettet?

Samlet svar

afgivet på Kommissionens vegne af Poul Nielson

på skriftlige forespørgsler E-2058/03 og E-2091/03

(31. juli 2003)

Kommissionens forordning (EF) nr. 1609/1999 indeholder detaljerede gennemførelsesbestemmelser til Rådets forordning (EF) nr. 856/1999 om fastlæggelse af en særlig ramme for bistand til traditionelle AVS-bananleverandører, herunder også den metode, der skal anvendes ved beregning af de årlige individuelle mængder. Ud over OCAB's brev, der er nævnt i begge forespørgsler, mødtes Kommissionen den 20. juni 2003 med repræsentanter for OCAB for at drøfte de problemer, der er omhandlet i brevet. Som det allerede er blevet gjort klart i forbindelse med tidligere kontakter, forklarede Kommissionen endnu engang baggrunden for den særlige bistandsramme og dens logiske sammenhæng. I overensstemmelse med de gældende foranstaltninger har de mindre konkurrencedygtige leverandører (dvs. de caribiske producenter) således hidtil modtaget mere bistand, og leverandører, der har gjort det bedre med hensyn til konkurrencedygtighed (som Cote d'Ivoire), har fået mindre tildelinger. Det er fastlagt, at denne logik skal tilpasses i både Rådets og Kommissionens forordninger fra 2004. Det vil være nødvendigt at anvende en nedsættelseskoefficient for alle begunstigede, men nedsættelsen skal være mindre for AVS-lande, som har opnået fordele med hensyn til konkurrencedygtighed, og vil blive proportional med de pågældende fordele. På mødet erklærede OCAB, at Kommissionen efter organisationens opfattelse altid har anvendt den metode, der er foreskrevet i forordningen, på en korrekt og retfærdig måde. Det blev også gjort klart for OCAB, at Kommissionen aldrig har ment eller antydet, at brugen af Eurostat-data fører til en fordrejet anvendelse af Kommissionens forordning. Tværtimod gjorde Kommissionen modparten opmærksom på, at det er nødvendigt at have objektive, sammenlignelige og rettidige data til rådighed for beregningen af de individuelle tildelinger hvert år. På det tidspunkt, da rammen for bistanden blev fastlagt, konstaterede man, at kun Eurostat-priserne med omkostninger, forsikring og fragt (cif-priser) opfylder alle kriterier på en gang. Hidtil har hverken OCAB eller andre berørte parter været i stand til at fremlægge brugbare alternativer.

Hvad angår anmodningen om en rapport om situationen vedrørende både bistanden og tolden, vil Kommissionen gerne nævne, at Europa-Parlamentet er i færd med at gennemgå Kommissionens toårige rapport (1) til Rådet og Europa-Parlamentet om, hvordan Rådets forordning om fastlæggelse af den særlige ramme for bistand fungerer. Kommissionen vil senest end den 31. december 2004 forelægge en rapport om den fælles markedsordning for bananer for Europa-Parlamentet og Rådet som foreskrevet ved artikel 32 i Rådets forordning (EØF) nr. 404/93 af 13. februar 1993 om den fælles markedsordning for bananer (2). I rapporten vil man navnlig gennemgå udviklingen i handelen med AVS-bananer og denne handels andel af markedet i Fællesskabet. Kommissionen har noteret sig OCAB's ønske om visse specifikke statistiske data, og den er for øjeblikket ved at undersøge sagen med hjælp fra Eurostat og de kompetente myndigheder i medlemsstaterne, der indsamler dem.

På baggrund af ovennævnte betragtninger finder Kommissionen ikke, at der er nogen grund til at ændre den gældende lovgivning. Det bør understreges, at de nuværende bestemmelser har betydet, at de traditionelle AVS-leverandører, herunder også Cote d'Ivoire, har fået tilført betydelig finansiel bistand i en vanskelig overgangsperiode for erhvervet.

Selv om OCAB's bemærkninger udelukkende angik bananer, vil Kommissionen dog for fuldstændighedens skyld gøre det ærede medlem opmærksom på, at det i øjeblikket kun er Martinique og Azorerne, der modtager særlig finansiel bistand for ananas inden for rammerne af den gældende lovgivning for regionerne i EU's yderste periferi. Man er endnu ikke stødt på større problemer i forbindelse med forvaltningen af denne bistand.

(1) KOM(2002) 763 endelig udg.

(2) EFT L 47 af 25.2.1993.